Asia T-161/94

Sinochem Heilongjiang

vastaan

Euroopan unionin neuvosto

”Polkumyynti — Kumoamiskanne — Tutkittavaksi ottaminen — Polkumyyntitutkimuksen kulku — Vahinko”

Yhteisöjen ensimmäisen oikeusasteen tuomioistuimen (laajennettu ensimmäinen jaosto) 11 päivänä heinäkuuta 1996 antama tuomio II-699

Tuomion tiivistelmä

(Neuvoston asetuksen (ETY) N:o 2423/88 7 artiklan 4 kohdan c alakohdan i alakohdan cc alakohta ja neuvoston asetuksen (ETY) N:o 2833/91 3 artikla)

Sellaisen kumoamiskanteen tutkittavaksi ottaminen, jonka yritys on pannut vireille ETY:n perustamissopimuksen 173 artiklan nojalla, riippuu ensinnä siitä, onko yritys oikeushenkilö. Yhteisön oikeudellisessa järjestelmässä kantajan katsotaan olevan oikeushenkilö, jos siitä on tullut viimeistään kanteen nostamiselle asetetun määräajan päättymiseen mennessä sen perustamiseen sovellettavan lain mukaisesti oikeushenkilö tai jos yhteisön toimielimet ovat kohdelleet sitä itsenäisenä oikeudellisena yhteisönä. Yhteisöjen tuomioistuimen työjärjestyksen 38 artiklan 5 kohdan a alakohdassa ja yhteisöjen ensimmäisen oikeusasteen tuomioistuimen työjärjestyksen 44 artiklan 5 kohdan a alakohdassa määrätään tältä osin, että jos kantaja on yksityisoikeudellinen oikeushenkilö, kanteeseen on liitettävä yhtiöjärjestys tai äskettäin annettu kaupparekisteriote taikka äskettäin annettu yhdistysrekisteriote tai muu selvitys siitä, että kantaja on olemassa oleva oikeushenkilö. Toimilupa, joka osoittaa, että kantaja on rekisteröity yritykseksi, jolla on oma pääoma ja itsenäinen kirjanpito, on kyseisissä määräyksissä tarkoitettu selvitys siitä, että kantaja on oikeushenkilö. Oikeushenkilön itsenäisyyttä oikeudellisena yhteisönä ei voida kiistää ainakaan sellaisessa tapauksessa, jossa yhteisön toimielimet ovat kohdelleet sitä sellaisena riidanalaisen säädöksen antamista edeltäneen hallinnollisen menettelyn aikana.

Vaikka polkumyyntiasetukset ovat ETY:n perustamissopimuksen 173 artiklan toisessa kohdassa määrättyjen edellytysten kannalta todellakin luonteeltaan ja ulottuvuudeltaan siinä mielessä normatiivisia, että niitä sovelletaan yleisesti niihin taloudellisiin toimijoihin, joita ne koskevat, ei kuitenkaan ole tämän vuoksi mahdotonta, että niiden säännökset voisivat koskea erikseen tiettyjä taloudellisia toimijoita. Säädökset, joilla otetaan käyttöön polkumyyntitulleja, koskevat suoraan ja erikseen sellaisia tuonti- ja vientiyrityksiä, jotka voivat osoittaa, että ne on yksilöity komission tai neuvoston säädöksissä tai että valmistelevat tutkimukset ovat koskeneet niitä, ja yleisemmin ilmaistuna jokaista taloudellista toimijaa, joka voi osoittaa sellaisten seikkojen olemassaolon, jotka ovat sille ominaisia ja joiden osalta se eroaa kyseisen toimenpiteen kannalta kaikista muista taloudellisista toimijoista. Tilanne on tällainen sellaisen yrityksen osalta, joka on osallistunut merkittävällä tavalla valmistelevaan tutkimukseen ja jonka aseman komissio on tutkinut polkumyyntitullin käyttöönottamista koskevassa menettelyssä, vaikka lopulta onkin päätetty olla ottamatta huomioon kantajan toimittamia, pääasiaa koskevia tietoja. Lisäksi se, että kantaja on ainoa yritys maassaan, joka on osallistunut tutkimukseen, on seikka, jonka perusteella se eroaa kaikista muista taloudellisista toimijoista tutkimuksen päätteeksi tehdyn toimenpiteen kannalta.

Yhteisön toimielimet ovat perustellusti päättäneet soveltaa polkumyynnin perusasetuksen (ETY) N:o 2423/88 7 artiklan 7 kohdan b alakohtaa ja tehneet päätelmät yksinomaan valituksen tehneen yrityksen antamien tietojen perusteella, jos ne katsovat näiden tietojen olevan ainoita käyttökelpoisia tietoja, kun yhtäältä tutkimuksen kohteena olevan kolmannen maan vientiyritys on ainoana tutkimusyhteistyöhön suostuneena yrityksenä antanut tietoja, jotka eivät vaikuta edustavilta, ja kun toisaalta muista lähteistä saatavien tullitilastojen ja kyseisen tuotteen jälleenmyyntiä yhteisön markkinoilla harjoittavien yritysten antamien tietojen kaltaisten tietojen hyödyntämisen perusteella ei näyttäisi olevan mahdollista tehdä luotettavia päätelmiä.

Puolustautumisoikeuksien kunnioittamisen vaatimuksia on noudatettu, jos yrityksellä, jonka etua asia koskee, on polkumyyntitullien käyttöönottamista edeltävän hallinnollisen menettelyn aikana ollut mahdollisuus lausua näkemyksensä esitettyjen seikkojen ja näkökohtien sekä mahdollisesti saatujen asiakirjojen todenmukaisuudesta ja asianmukaisuudesta. Yritys, jota on kehotettu esittämään näkemyksensä kirjallisesti ja pyytämään komissiolta saada tulla kuulluksi ja jonka polkumyyntimarginaalien väliaikaista määrittämistä koskeva ticdonsaantipyyntö esitettiin vasta sen määräajan päätyttyä, joka oli säädetty väliaikaisen asetuksen (ETY) N:o 2833/91 3 artiklassa huomautusten esittämiselle ja polkumyynnin perusasctuksen (ETY) N:o 2423/88 7 artiklan 4 kohdan c alakohdan i alakohdan cc alakohdassa tiedonsaantipyyntöjen esittämiselle, ei voi vedota perusasetuksen 7 artiklan 4 kohdan c alakohdan rikkomiseen.